Document ID: 32013R0786

UREDBA KOMISIJE (EU) št. 786/2013
z dne 16. avgusta 2013
o spremembi Priloge III k Uredbi (ES) št. 853/2004 Evropskega parlamenta in Sveta glede dovoljenih meja jesotoksinov v živih školjkah
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 10(1)(d) Uredbe,
ob upoštevanju naslednjega:
(1)
Uredba (ES) št. 853/2004 nosilcem živilske dejavnosti nalaga posebna higienska pravila za živila živalskega izvora. Navedena uredba določa, da morajo nosilci živilske dejavnosti zagotoviti, da žive školjke, dane v promet za prehrano ljudi, ne vsebujejo nekaterih morskih biotoksinov v skupnih količinah, merjenih v celotnem telesu ali katerem koli užitnem delu posebej, ki presegajo vrednosti, določene v točki 2 oddelka VII poglavja V Priloge III k navedeni uredbi. Točka 2(d) navedenega poglavja določa najvišjo dovoljeno mejo jesotoksinov na 1 miligram ekvivalenta jesotoksina na kilogram.
(2)
Decembra 2008 je Evropska agencija za varno hrano (EFSA) sprejela mnenje Znanstvenega odbora za onesnaževalce v prehranski verigi na zahtevo Evropske komisije glede morskih biotoksinov v lupinarjih - skupina jesotoksina (2). V skladu z navedenim mnenjem v nizih raziskav akutne toksičnosti po oralnem vnosu jesotoksinov niso bili opaženi smrtnost in klinični znaki toksičnosti. Poleg tega je EFSA ugotovila, da porcija lupinarjev ne sme vsebovati več kot 3,75 miligramov ekvivalenta jesotoksina na kilogram. Navedena raven je višja od trenutne omejitve, določene v točki 2(d) oddelka VII poglavja V Priloge III k Uredbi (ES) št. 853/2004.
(3)
Odbor CODEX za ribe in ribiške proizvode je na 32. seji (1.-5. oktobra 2012) potrdil, da bi bilo treba izključitev jesotoksinov s seznama morskih biotoksinov preskusiti na mednarodni ravni.
(4)
Glede na mnenje EFSA ter sklepe 32. seje Odbora CODEX za ribe in ribiške proizvode je ustrezno povečati trenutno omejitev za jesotoksine na 3,75 miligramov ekvivalenta jesotoksina na kilogram.
(5)
Prilogo III k Uredbi (ES) št. 853/2004 bi bilo zato treba ustrezno spremeniti.
(6)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
V Prilogi III k Uredbi (ES) št. 853/2004 se točka 2(d) oddelka VII poglavja V nadomesti z naslednjim:
„(d)
za jesotoksine: 3,75 miligrama ekvivalenta jesotoksina na kilogram;“.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. avgusta 2013

Labels: 0
17
20
6